REGULAMENTUL (UE) 2019/88 AL COMISIEI

din 18 ianuarie 2019

de modificare a anexei II la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru acetamiprid din anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR) pentru acetamiprid au fost stabilite în anexa II la Regulamentul (CE) nr. 396/2005.

(2) În contextul unei proceduri de autorizare a utilizării pe măsline de masă și măsline pentru ulei a unui produs de protecție a plantelor care conține substanța activă acetamiprid, a fost depusă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR-urilor existente.

(3) O astfel de cerere a fost depusă, de asemenea, pentru utilizarea acetamipridului pe orz și ovăz.

(4) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(5) Autoritatea Europeană pentru Siguranța Alimentară (denumită în continuare „autoritatea”) a evaluat cererile și rapoartele de evaluare, analizând în special riscurile pentru consumatori și, în caz de relevanță, pentru animale, și a emis un aviz motivat privind LMR-urile propuse (2). Autoritatea a transmis respectivul aviz solicitantului, Comisiei și statelor membre și l-a pus la dispoziția publicului.

(6) În avizul său motivat, autoritatea a concluzionat că toate cerințele referitoare la date au fost îndeplinite și că modificările LMR-urilor solicitate de către solicitant sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut seama de cele mai recente informații privind proprietățile toxicologice ale substanței. Nici expunerea pe toată durata vieții la această substanță prin intermediul consumului tuturor produselor alimentare care pot să o conțină, nici expunerea pe termen scurt ca urmare a unui consum mare de produse relevante nu au indicat existența unui risc de depășire a dozei zilnice acceptabile sau a dozei acute de referință.

(7) În contextul procedurii de reînnoire a aprobării substanței active acetamiprid în conformitate cu Regulamentul (CE) nr. 1107/2009 al Parlamentului European și al Consiliului (3), autoritatea a transmis o concluzie cu privire la evaluarea inter pares a evaluării riscului utilizării ca pesticid a substanței active în cauză (4), în care au fost propuși noi parametri toxicologici. Acești parametri au fost conveniți de Comitetul permanent pentru plante, animale, produse alimentare și hrană pentru animale la 13 decembrie 2017 (5).

(8) În conformitate cu articolul 43 din Regulamentul (CE) nr. 396/2005, Comisia i-a solicitat autorității să evalueze riscurile expunerii consumatorilor la LMR-urile actuale pentru acetamiprid, ținând seama de doza acută de referință (DAR) mai scăzută.

(9) Autoritatea a identificat în avizul său motivat (6) preocupările expunerii consumatorilor prin consumul de mere, pere, piersici, varză cu căpățână, varză chinezească, kale, lăptuci, scarolă, spanac, iarbă-grasă, sfeclă de pețiol și țelină. Statele membre au fost consultate pentru a raporta proceduri alternative de bune practici agricole (BPA) care nu ar determina riscuri inacceptabile pentru consumatori. Statele membre au identificat proceduri alternative de BPA pentru toate produsele exceptând varza chinezească, kale și țelină, pentru care LMR-urile ar trebui stabilite la limita de determinare relevantă.

(10) În ceea ce privește scarola, autoritatea a concluzionat că anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori în legătură cu procedurile alternative de BPA, LMR-ul pentru produsul respectiv ar trebui să fie stabilit în anexa II la Regulamentul (CE) nr. 396/2005 la nivelul identificat de către autoritate. Acest LMR va fi revizuit; revizuirea va ține seama de informațiile disponibile în termen de doi ani de la data publicării prezentului regulament.

(11) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(12) Prin urmare, Regulamentul (CE) nr. 396/2005 ar trebui modificat în consecință.

(13) Înainte ca LMR-urile modificate să devină aplicabile, ar trebui acordată o perioadă de timp rezonabilă pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(14) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa II la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 13 august 2019. Cu toate acestea, pentru acetamiprid în măsline pentru ulei, măsline de masă, orz și ovăz, se aplică de la 13 februarie 2019.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 18 ianuarie 2019. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoartele științifice ale EFSA sunt disponibile online la adresa: http://www.efsa.europa.eu:

Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats (Aviz motivat privind evaluarea țintită a anumitor LMR-uri existente pentru acetamiprid și modificarea LMR-urilor existente pentru măsline de masă, măsline pentru ulei, orz și ovăz). EFSA Journal 2018;16(5):5262.

(3) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(4) Conclusion on the peer review of the pesticide risk assessment of the active substance acetamiprid (Concluzia evaluării inter pares a riscului utilizării ca pesticid a substanței active acetamiprid). EFSA Journal 2016;14(11):4610.

(5) Review report for the active substance acetamiprid (Raportul de evaluare a substanței active acetamiprid) (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats (Aviz motivat privind evaluarea țintită a anumitor LMR-uri existente pentru acetamiprid și modificarea LMR-urilor existente pentru măsline de masă, măsline pentru ulei, orz și ovăz). EFSA Journal 2018;16(5):5262.